Pelegrini, Peter, poslanec NR SR (2011-07-07):
Ďakujem pekne za slovo. Pán podpredseda, je škoda, že aj napriek upozorneniu kolegu poslanca Senka, ktorý citoval ustanovenia rokovacieho poriadku, sa dokonca zmenšil počet prítomných členov vlády Slovenskej republiky, a preto odporúčam, aby ste ako vedenie Národnej rady odporučili sekretariátom pánov ministrov, aby neplánovali pánom ministrom žiaden program vždy vo štvrtok, keď je hodina otázok a interpelácie. Veď polroka dopredu vieme, kedy je Národná rada. A bolo by fajn, keby si páni ministri tie interpelácie v zmysle zákona vypočuli osobne. Dovolím si predložiť alebo predniesť interpeláciu na ministra dopravy, výstavby a regionálneho rozvoja pána Jána Figeľa. Škoda, že pred chvíľkou odišiel. Údržba a oprava ciest prvej triedy spadá do kompetencie Slovenskej správy ciest. Na túto činnosť uvedená organizácia dostáva nemalé prostriedky zo štátneho rozpočtu, aj keď samozrejme nie toľko, koľko by v skutočnosti potrebovala. Keďže Slovenská správa ciest už nedisponuje kapacitami na vykonávanie opráv a údržby ciest prvej triedy, tieto si objednáva na základe zmlúv u vyšších územných celkov, ktoré majú svoje regionálne správy ciest a ktoré túto činnosť vykonávajú. To je všetko v poriadku, ale pri tejto spolupráci dochádza k určitým problémom, na ktoré by bolo treba upozorniť, a chcem na to upozorniť aj pána ministra dopravy, pretože sa mi dostali informácie do uší, že v júni tohto roku ešte neboli uhradené výkony zimnej údržby z januára. To znamená vyššie územné celky, resp. ich regionálne správy ciest dodnes nemajú na účtoch peniaze za výkony, ktoré vykonali v januári, resp. februári tohto roku, tým pádom dostávajú sa do problémov a niektoré avizujú aj možnú druhotnú platobnú neschopnosť. Keď sa o tieto prostriedky dotazujú na Slovenskej správe ciest, tá im argumentuje, že im v zmysle rozpočtových pravidiel, to potom sa spýtam aj pána ministra financií, údajne môžu ich uvoľňovať len v jednej dvanástine každý mesiac. No ale nemá to tu logiku v prípade zimnej údržby, keďže najvyššie výkony za údržbu a opravy cestnej komunikácie sú práve v zime, kedy sa spotrebuje veľké množstvo posypového materiálu, spotrebuje sa veľké množstvo pohonných hmôt. A tým, že Slovenská správa ciest nehradí v týchto mesiacoch vo zvýšenej miere tieto výkony, tak regionálne správy ciest a vyššie územné celky de facto financujú údržbu ciest prvej triedy z vlastných zdrojov a sami majú problémy sa pripraviť na ďalšiu zimnú údržbu, pretože práve v týchto mesiacoch by mali nakúpiť, vyhlásiť súťaže na nový posypový materiál, mali by opraviť si mechanizmy a pripraviť sa tak na zimu. Žiaľ, keďže nemajú uhradené výkony zo strany štátu, aj tá príprava na zimnú údržbu sa posúva na neskoršie mesiace. Preto si dovoľujem požiadať pána ministra a prvého podpredsedu vlády o odpovede na nasledujúce tri otázky: Prvá otázka je, aký je aktuálny stav neuhradených výkonov za údržbu ciest prvej triedy v jednotlivých krajoch, resp. akú čiastku doteraz Slovenská správa ciest nevyplatila vyšším územným celkom za vykonanú údržbu a opravy ciest prvej triedy? Druhá otázka, považujete za správne, keď sa vinou štátu dostávajú do finančných problémov organizácie samosprávy, ktorým štát dlhuje za objednané výkony? A tretia otázka, aké opatrenia plánujete prijať, aby sa takýto stav každoročne už viac neopakoval? Za vybavenie mojej interpelácie vopred ďakujem. A pánovi podpredsedovi Národnej rady oznamujem, že som túto interpeláciu už predložil do podateľne Národnej rady Slovenskej republiky. Ďakujem pekne.